**Феномен: ФРИГАНИ**

**Краљеви треш тура**

*Што је другима ђубре, њима је благо!*

Они свакодневно обилазе градске контејнере у потрази за својим оброком, и то не из потребе, већ због идеала. У питању је савремени покрет који пропагира антипотрошачки приступ животу, борећи се за што мање конзумирања непотребних ствари. То је радикалан еколошки покрет који окупља људе... који су образовани и који су донедавно имали добро плаћене послове, али им савет и свет више не дозвољавају да се препусте „чарима” неконтролисане потрошње.

***Слободни вегани***

Појмови фриганизам и фригани лингвистички потичу из споја две речи: *free* у смислу слободе и веган у смислу специфичног вегетаријанског начина исхране. Фриганизам је нестао деведесетих година као антиглобалистички покрет, покрет окренут екологигији и очувању животне средине. Аутор концепта је Њујорчанин Адам Вајсмен, који у својим касним двадесетим живи са оцем и обезбеђује храну и друге потрепштине за обојицу на улицама, тачније – у контејнерима свог града. Вајсмен координира комуникације у оквиру Фриган заједнице у Њујорку, трудећи се да овај начин живота приближи и онима који нису фригани.

У Њујорку, колевци овог покрета, организује се чак и треш туре за волонтере, али често и за припаднике медија, како би се корисна упутства поделила међу заједницом. Поред треш тура, њујоршка Фриган асоцијација организује и едукативне туре како би следбеници научили шта је од биља и корова јестиво у окружењу, како се праве мале баште, познатије као „герила” или заједничке баште, где више фригана удружи своје способности ради узгајања сопствених плодова, а где се ђубре из контејнера, као и остаци цвећа и биљака често користи као компост.

**„Buy Nothing” дан**

Прави фригани се одричу свега што се купује за новац, живе по приколицама, напуштеним зградама, греју се на дрва или неки други природни извор енергије, користе само сапун и воду, носе рециклирану одећу. Организују и Клуб читалаца, вече филмова, али све у духу екологије и пропагирања фриганизма. Врло често организују дешавања у Вилијамсбургу, уметничко-боемско-еколошкој четврти Њујорка, све популарнијој међу младим уметницима, креативцима. Фригани имају и свој „празник” - „Buy Nothing” дан, када приређују вечере или ручкове од савршено добре хране коју су други бацили. Те вечере су обично обилате, посећене, њима присуствује од 200 до 500 људи, подсећају на мејнстрим банкете и коктеле, служи се и предјело и главно јело и десерт. Овим чином фригани желе да покажу колико тога може да се спреми од онога што смо несвесно наменили отпаду. Тог дана они позивају све да им се придруже, а да се при том не маше новчаника.

Статистика каже да само у Лондону седамнаест милиона тона хране заврши на депонијама, од којих је четири милиона тона јестиво. Оно што практично фригани раде свакога дана јесте да обилазе контејнере и претражују их, али не голим рукама, већ уз помоћу палица, рукавица и других помагала. Оно што узимају је, рецимо, замрзнута храна којој рок истиче баш тог дана, или феноменални “Hagen Das” сладолед коме рок истиче сутрадан, или пакет јаја који је јестив још седам дана али недостаје једно јаје, и слично. Оно што посетилац треш туре може да примети, онда кад престане да се плаши да ће се можда заразити или разболети од претурања по контејнерима, јесте да све то доста подсећа на обичан шопинг, само је моменат планирања и избора можда лимитиран. Елем, искусни фригани свакодневно себи обезбеђују савршено коректне вегетаријанске оброке, у којима доминира доста воћа и поврћа. За људе који живе од онога што други бацају, фригани су доста избирљиви, тако да не узимају пиће, али зато не одбацују савршено добре и здраве шитаки печурке. Они пазе шта узимају, пазе шта једу, имају развијен укус и дефинитивно су то што јесу по сопственом избору.

**Снага заједништва**

Они мање радикални живе и даље у становима за које плаћају ренту и комуналије, али се труде да за храну и одећу не дају ни долара. Незванично, у свету има неколико хиљада фригана, од којих 500 живи у срцу Њујорка. Многи од њих имају и децу, која су своје прве ствари и играчке добила из контејнера. Праве сами средства за чишћење која представљају комбинацију сирћета, соде бикарбоне и којечега још, како би све оно што донесу било бактериолошки коректно.

Основно правило је да се труде да не узимају више од онога што им треба и да не праве неред за собом. Такође, главни проблем је избећи прекршаје, па се труде да сакупљају само из контејнера који нису закључани, који нису на приватном поседу. Када заврше са „претресом”, контејнер остављају у стању у којем су га затекли, како тржни центри или радње не би плаћали казне, или како и они сами не би били кажњени. Фриганизам постаје све јачи покрет у Америци, али и у Лондону, Амстердаму, Берлину – метрополама које су одувек неговале дух алтернативе и креативности.

Овај покрет жели да поново заинтересује људе за феномене као што су заједница, дарежљивост, друштвена одговорност, слобода, сарадња, дељење с другима. У оквиру Фриган заједнице, састају се на тематским вечерама, њихова деца се играју, гледају ДВД филмове које је неко некада бацио и причају о књигама које су прочитали. У оквиру заједнице организују различите курсеве, попут склапања и одржавања бицикала или омиљеног еко превозног средства. Они се не брину колика им је рата за картицу, да ли је одређена банка пропала и који су ефекти SEK-е. Наше друштво и даље немилице троши, чак и кад немамо довољно, бацамо свакодневно, тако да ће фригани и убудуће у контејнерима имати доста богату понуду. Звучи чудно, али и довољно реално да се запитамо, ко је ту луд – ми или они?